Broj: 711-I-189-M-9/23-02-17

Zagreb, 19. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Slavka Cvrlje, općinskog načelnika Općine Bedenica,** za davanjem mišljenja,na 201. sjednici održanoj dana 19. siječnja 2023., daje sljedeće

**MIŠLJENJE**

1. **Temeljem odredbe članka 17. stavaka 1. i 2. ZSSI/21-a, obveznik Slavko Cvrlja, općinski načelnik Općine Bedenica, može istodobno s obnašanjem navedene javne dužnosti obavljati i funkciju člana županijskog povjerenstva za procjenu šteta od prirodnih nepogoda i koordinacijske radne skupine u primjeni propisa iz područja zaštite životinja osnovane na razini županije, jer se radi o stručnim i savjetodavnim poslovima te za to može ostvarivati naknadu.**
2. **Obveznik je primitke ostvarene od obavljanja poslova iz točke I. izreke dužan navesti u imovinskoj kartici koja se podnosi Povjerenstvu.**
3. **Ukoliko je obveznik u stručna tijela iz točke I. izreke imenovan povodom obnašanja dužnosti općinskog načelnika Općine Bedenica, odnosno ako ih obavlja vezano za obnašanje ove dužnosti, ne bi mogao temeljem odredbe članka 7. točke d) ZSSI/21-a uz plaću ili volontersku naknadu za obnašanje dužnosti općinskog načelnika Općine Bedenica istodobno primati i naknadu za rad u njima.**

Obrazloženje

Zahtjev za davanjem mišljenja Povjerenstva podnio je obveznik Slavko Cvrlja, općinski načelnik Općine Bedenica. U knjigama ulazne pošte Povjerenstva zahtjev je zaprimljen 16. siječnja 2023. pod poslovnim brojem 711-U-353-M-9/23-01-3, povodom kojeg se vodi predmet broj M-9/23.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Slavko Cvrlja povodom obnašanja dužnosti općinskog načelnika Općine Bedenica obvezan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da volonterski obnaša dužnost općinskog načelnika Općine Bedenica te da je istodobno kao veterinarski inspektor zaposlen u Državnom inspektoratu na puno radno vrijeme, s obzirom da je doktor veterinarske medicine. Nadalje navodi da ujedno obavlja i funkciju člana županijskog povjerenstva za primjenu propisa iz područja zaštite životinja te županijskog povjerenstva za procjenu šteta od prirodnih nepogoda, slijedom čega traži mišljenje Povjerenstva ima li pravo na naknadu za rad u ovim povjerenstvima.

Obveznik je u imovinskoj kartici podnesenoj Povjerenstvu povodom godišnje obveze podnošenja za 2022. godinu od 16. siječnja 2023. naveo kako dužnost općinskog načelnika Općine Bedenica obnaša volonterski uz primanje volonterske naknade u iznosu od 5.500,00 kn mjesečno.

Člankom 7. stavkom 1. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti. Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Prema članku 17. stavku 4. ZSSI/21-a obveznici su dužni prijaviti Povjerenstvu primitke iz stavaka 2. i 3. toga članka Zakona.

Člankom 8. stavkom 1. Zakona o ublažavanju i uklanjanju posljedica prirodnih nepogoda („Narodne novine“, broj 16/19.) propisano je da poslove u vezi s procjenom štete i dodjele sredstava pomoći za ublažavanje i djelomično uklanjanje posljedica prirodnih nepogoda obavljaju Državno povjerenstvo za procjenu šteta od prirodnih nepogoda, Gradsko povjerenstvo Grada Zagreba za procjenu šteta od prirodnih nepogoda, županijska povjerenstva za procjenu šteta od prirodnih nepogoda, te gradska i općinska povjerenstva za procjenu šteta od prirodnih nepogoda, te se prema stavku 4. istog članka Zakona članovima povjerenstava mogu imenovati osobe koje imaju dobar ugled i koje raspolažu potrebnim stručnim znanjima.

Člankom 12. stavkom 1. Zakona o ublažavanju i uklanjanju posljedica prirodnih nepogoda propisano je da članove županijskog povjerenstva imenuje županijska skupština na razdoblje od četiri godine, dok je stavkom 2. istog članka propisano da županijsko povjerenstvo u skladu s odredbama ovoga Zakona usklađuje rad gradskih i općinskih povjerenstava, provjerava i utvrđuje konačnu procjenu šteta jedinica lokalne i područne (regionalne) samouprave sa svojeg područja, podnosi Državnom povjerenstvu prijedlog s obrazloženjem za odobravanje žurne novčane pomoći za ublažavanje i djelomično uklanjanje posljedica prirodne nepogode, po potrebi izravno na terenu i području zahvaćenom prirodnom nepogodom obavlja izvid štete na imovini u kojem mogu sudjelovati predstavnici nadležnih ministarstava odnosno pravne osobe, ovisno o vrsti i posljedicama prirodne nepogode i nastale štete, objedinjuje i prosljeđuje putem Registra šteta Državnom povjerenstvu konačne procjene šteta te konačno izvješće o utrošku sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda nastalih u gradovima odnosno općinama na području županije, imenuje stručno povjerenstvo na temelju prijedloga općinskog odnosno gradskog povjerenstva, donosi plan djelovanja u području prirodnih nepogoda iz svoje nadležnosti te da obavlja i druge poslove određene odlukom o osnivanju, odnosno poslove koje provodi u suradnji s Državnim povjerenstvom.

Člankom 70. stavkom 1. Zakona o zaštiti životinja („Narodne novine“, broj 102/17. i 32/19.) propisano je da tijela jedinica područne (regionalne) samouprave u svrhu ispunjavanja obveza iz članka 65. ovoga Zakona moraju organizirati koordinacijske radne skupine.

Sukladno članku 70. stavku 2. Zakona o zaštiti životinja koordinacijske radne skupine sastoje se od najmanje predstavnika jedinica lokalne i područne (regionalne) samouprave, predstavnika skloništa za životinje ako postoji na području područne (regionalne) samouprave, predstavnika nevladinih organizacija za zaštitu životinja, predstavnika upravnog tijela jedinica lokalne samouprave nadležnog za komunalno gospodarstvo, predstavnika središnjeg tijela državne uprave nadležnog za unutarnje poslove iz mjesne nadležnosti policijske uprave, Hrvatske veterinarske komore i veterinarskog inspektora, te se po potrebi mogu uključiti i predstavnici drugih pravnih i fizičkih osoba.

Člankom 70. stavkom 3. Zakona o zaštiti životinja („Narodne novine“, broj 102/17. i 32/19.) propisano je da je zadaća koordinacijske radne skupine koordinacija u primjeni propisa iz područja zaštite životinja te razvoj dobre prakse, a u svrhu zaštite zdravlja i dobrobiti životinja, kroz povećanje svijesti javnosti i posjednika o odgovornom posjedovanju životinja što uključuje praćenje problematike zbrinjavanja napuštenih životinja na području njihove područne (regionalne) samouprave te donošenje mjera za smanjenje broja napuštenih pasa, poticanje označavanja životinja za koje ne postoji obveza označavanja, razvoj smjernica dobre prakse o primjerenom smještaju i skrbi za životinje, poticanje kontrole razmnožavanja kućnih ljubimaca, osobito pasa i mačaka, razvoj smjernica dobre prakse vezano za rad skloništa, poticanje udomljavanja pasa iz skloništa, edukativno djelovanje o potrebi zaštite životinja i odgovornom posjedovanju životinja (označavanje životinja, cijepljenje protiv bjesnoće, smještaj i skrb za životinje, kontrola razmnožavanja životinja, zabrana napuštanja životinja), praćenje rada skloništa vezano za oglašavanje životinja za udomljavanje, provođenje mjera za osiguranje zdravlja i dobrobiti životinja te vođenje propisanih evidencija, predlaganje i sudjelovanje u izradi uvjeta za držanje kućnih ljubimaca te unaprjeđenje zaštite životinja, ovisno o problemima i interesima jedinica lokalne odnosno područne (regionalne) samouprave. Stavkom 4. propisano je da koordinacijska radna skupina predlaže čelniku jedinice područne (regionalne) samouprave mjere za smanjenje broja napuštenih životinja na njihovu području.

Članove županijskog povjerenstva za procjenu šteta od prirodnih nepogoda imenuje županijska skupština te navedeno tijelo obavlja poslove vezane za provjeru i utvrđivanje konačne procjene šteta na području jedinica lokalne i područne (regionalne) samouprave za koje je osnovano, dok koordinacijska radna skupina u primjeni propisa iz područja zaštite životinja predstavljaju tijelo jedinice područne (regionalne) samouprave obavlja poslove iz područja zaštite životinja na svojem području.

Iako se radi o tijelima koji obavljaju poslove od javnog interesa, županijsko povjerenstvo za procjenu šteta od prirodnih nepogoda i koordinacijska radna skupina u primjeni propisa iz područja zaštite životinja predstavljaju stručna i savjetodavna tijela osnovana na razini županija u kojima se poslovi obavljaju povremeno.

Stoga obveznik Slavko Cvrlja, koji dužnost općinskog načelnika Općine Bedenica obnaša volonterski, sukladno članku 17. stavcima 1. i 2. ZSSI/21-a, može za vrijeme obnašanja navedene javne dužnosti povremeno obavljati funkciju člana navedenih stručnih tijela osnovanih na razini Zagrebačke županije, te bi ih mogao na opisani način obavljati i kada bi ovu dužnost obnašao profesionalno, pri čemu je primitke ostvarene od njihova obavljanja dužan navesti u imovinskoj kartici koju se podnosi Povjerenstvu.

Međutim, ukoliko je obveznik u županijsko povjerenstvo za procjenu šteta od prirodnih nepogoda i koordinacijsku radnu skupinu u primjeni propisa iz područja zaštite životinja imenovan povodom obnašanja dužnosti općinskog načelnika Općine Bedenica, odnosno ako ih obavlja vezano za obnašanje navedene dužnosti, ne bi mogao temeljem odredbe članka 7. točke d) ZSSI/21-a pored ostvarivanja plaće ili volonterske naknade za obnašanje dužnosti općinskog načelnika za rad u istima ostvarivati naknadu, jer bi se radilo o dodatnoj naknadi za poslove obnašanja javne dužnosti, imajući u vidu da se volonterska naknada također smatra plaćom za obnašanje javne dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Obveznik Slavko Cvrlja, elektroničkom dostavom
2. Objava na internetskoj stranici Povjerenstva
3. Pismohrana